《百字令 题董壶山甥男“百花词”》
清代·赵芬

生香活色，似丹青宛转，描来情丽。滴粉搓酥成百咏，字字绿酣丽腻。

十样云笺，三升墨露，会得惺忪意。问花无语，可能知此情未。

堪叹驹隙流光，鸿归燕去，不管人憔悴。雨雨风风新梦觉，别是销魂滋味。

一段缠绵，千般哀怨，尽向毫端寄。感春怀抱，遣愁侬亦无计。

作者简介：赵芬，字仪姞，一字子逸，号次鸿，晚号善约老人，上海人。户部侍郎赵秉冲女，批验大使乌程汪延泽继室，日桢母。工诗词，有《滤月轩集》。